
Til mor og til bestemor Elsie –
to damer som har vist meg
hva det betyr å elske Herren.

Forord

Ønsker du å gi barna dine en kristen oppdragelse? Er du redd for at den sekulære kulturen vil fange deres hjerte og sinn? Hvis dette er ting som opptar deg, er denne boken midt i blinken. Natasha Crain ønsker å hjelpe foreldre med å gi barna sine et kristent verdensbilde. Som far til tre små barn, takker jeg Gud for henne.

Selv om det er mange som skriver om apologetikk (blant annet jeg) og det finnes mange bøker om å være foreldre, har Natasha funnet en unik vinkling: Hun skriver om apologetikk for foreldre, i egenskap av å være forelder selv. Hun gjør vanskelige begreper og forestillinger forståelige, samtidig som hun gir foreldre praktiske tips til hvordan de kan dele dette med barna sine.

Som foreldre har vi stor påvirkningskraft på barna våre. Det stemmer: Du og jeg påvirker barna mer enn kjendiser, idrettshelter, ungdomspastorer, lærere og venner. Så hvordan kan vi bruke denne innflytelsen best mulig? Undersøkelser viser at noe av det viktigste vi kan gjøre, er å samtale med dem. Jepp, rett og slett det å snakke med barna om Gud og andre utfordrende spørsmål om tro, er noe av det viktigste vi kan gjøre (se 5 Mos 6,4–9).

Det er derfor Hvordan snakke med barna om Gud er så viktig og aktuell. Natasha har plukket ut tretti av de viktigste spørsmålene barn i dag trenger svar på. Hun utruster oss med kunnskap om disse spørsmålene og forklarer i tillegg hvordan vi kan få til de gode samtalene rundt dem.

La meg gi deg tre råd og noen oppmuntrende ord før du går i gang.

For det første: Du trenger ikke å være ekspert på det emnet du tar opp med barnet ditt. Denne boken vil gi deg alt du trenger å vite for å få de gode samtalene. Hvis det dukker opp spørsmål du ikke kan svare på (en god ting!), kan dere sammen finne ut hva ekspertene sier. For når samtalen er i gang, er halve kampen vunnet.

For det andre: Start så tidlig som mulig. Det er fristende å vente, men det er ikke særlig lurt! Barn som har grunnet på vanskelige spørsmål før de blir utfordret eller stilt til veggs, har langt større sjanser til å bevare en levende tro enn de som blir tatt på senga.

For det tredje: Bare gjør så godt du kan. Det er bedre å ha noen av disse samtalene enn ingen. Ideelt sett bør du komme deg gjennom alle spørsmålene (og flere), men det har enorm verdi bare å sette i gang prosessen og gjøre så godt du kan.

Som foreldre er det lett å føle seg overveldet av alle stemmene som konkurrerer om å kapre våre barns hjerter og sinn. Men mist ikke motet! Vi har en viktig rolle å spille. Foreldrene mine snakket ofte med meg om Gud, og det hjalp meg enormt mye i min trosvandring. Jeg prøver å gjøre det samme med mine barn.

Jeg håper du vil gå løs på disse samtalene i dag. Min bønn er at Gud vil bruke denne boken til å motivere og utruste deg til å gjøre barna dine trygge i troen. Hva venter du på?

Sean McDowell, PhD,
Biola University


Takk

Først og fremst vil jeg takke Gud for at han så uventet ledet meg til å skrive og snakke om apologetikk. Da jeg startet bloggen min, ante jeg virkelig ikke at det ville føre hit, men jeg er glad for at Gud hadde bedre planer enn jeg forestilte meg.

Jeg vil takke mannen min, Bryan, for at du hadde så stor forståelse for all tiden jeg brukte på å skrive denne boken, og for ditt skarpe blikk i redigeringsprosessen. Du er alltid min første leser! Jeg er så takknemlig for din kjærlighet og kan ikke forestille meg et liv uten deg.

Takk til Rebekah Guzman, Chad Allen og hele Baker-teamet for deres profesjonalitet og den iveren dere har vist på veien mot utgivelse. Takk til Liz Heaney for din innsats som redaktør. Det har vært en fornøyelse å jobbe med hver og en av dere.

En oppriktig takk til Sean McDowell for at du var villig til å skrive bokens forord, og til alle som har skrevet anbefalinger. Støtten deres betyr mye for meg.

Tusen takk til min rolige og kloke litterære agent, Mark Sweeney, for din jobb med å få boken i rette hender og for din stadige veiledning.

Jeg tviler på at jeg ville vært forfatter i det hele tatt om det ikke hadde vært for min første redaktør, Steve Miller, som så noe i bloggingen min som gjorde at han kontaktet meg med spørsmål om jeg kunne tenke meg å skrive bok. Fra første stund har han trodd på mine evner som skrivende menneske, og sett betydningen av at foreldre lærer om apologetikk. Tusen takk, Steve, for din støtte og oppmuntring.

Jim Wallace har vært en utrolig viktig mentor for meg i alt som har å gjøre med skriving og foredrag. Jim, det er et privilegium å kjenne deg og lære av deg.

Sist, men ikke minst setter jeg enormt pris på alle som har påtatt seg å lese tidlige versjoner av boken og gitt meg verdifulle tilbakemeldinger: Jason Byerly, Troy Caya, Alisa Childers, Ray Ciervo og Dick DiTullio. Deres tid og velvillige ønske om å hjelpe har betydd mye for meg. En spesiell takk til Doug Beaumont for din skarpe filosofiske og teologiske innsikt. Boken ble mye bedre etter din gjennomgang!


Innledning

Hagen min er dit planter går for å dø.

Hvert år når våren kommer, tror jeg at jeg skal klare å dyrke urter og grønnsaker i potter utendørs, så jeg stikker entusiastisk ned på hagesenteret og kjøper planter med vakre grønne blader, planter som allerede har begynt å gi frukt og kjører hjem for å beseire naturen og plukke én hjemmeavlet tomat av gangen.

Etter en måned begynner plantene å dø … hver eneste gang.

Jeg kan ikke late som om jeg ikke vet hvorfor – jeg er verdens lateste vanner. Det begynner bra, men snart glemmer jeg å vanne, og plantene tørker langsomt inn. Når jeg innser det, drukner jeg dem i vann i et desperat redningsforsøk, men det er for sent. De klarer ikke å komme seg til hektene, og snart ligger de i søpla.

I fjor var jeg fast bestemt på å skjerpe meg. Med min sedvanlige vårentusiasme plukket jeg ut paprika, tomat og basilikum. Så passet jeg på å gi dem vann hver eneste dag. Men til tross for min gode innsats, ble tomatplantene etter hvert gule, basilikumen ble brent av solen og paprikaplanten ble spist av larver.

Temmelig rådvill gikk jeg til slutt til innkjøp av en hagebok for å lære mer om å holde liv i planter. Jeg hadde ingen begreper om hvor mye det var å tenke på! Jeg hadde trodd at plantestell er lett som bare det – bare du har jord, frø og vann. I virkeligheten er det langt mer innviklet.


•Hver plante har unike behov. Selv om jeg husket å vanne hver dag, var ikke det nok til at plantene skulle trives, for ulike planter har ulike behov. Tomatplanten ble gul fordi jeg vannet den for mye.

•Planter trenger mer enn bare én ingrediens og rette mengder. Jeg trodde planter bare trengte vann for å vokse, uten å vurdere mengden sollys eller typen jord eller gjødsel hver plante trenger. Basilikumen døde av for mye sol.

•Miljøet spiller en stor rolle. Ikke bare måtte jeg gi plantene mine det de trengte, jeg måtte også beskytte dem fra skadedyr. Larver spiste paprikaplanten fordi jeg ikke hadde beskyttet den.



En kveld da jeg grublet over min mislykkede innsats som gartner, ble jeg slått av likheten mellom hva planter trenger for å vokse fysisk og hva barn trenger for å vokse åndelig.

Og hvor mye viktigere er det ikke at vi tar vare på barnas sjel?

Hadde jeg virkelig vært opptatt av planter og hagebruk, ville jeg ha lært meg ting som dette for lenge siden. Jeg hadde bare aldri prioritert det. Som foreldre er vi kalt til verdens viktigste oppgave: å lede barna våre til Jesus. Her kan vi ikke bare «gjøre vårt beste» og håpe det går bra. Vi får ikke en ny sjanse neste vår. Altfor mye står på spill, og det holder ikke med gode hensikter. Vi må vite hva vi driver med.

Vi trenger både retning – vite hva vi skal gjøre – og disiplin – vilje til å gjøre det.

Retning og disiplin: Vi trenger begge

For å forstå hva retning og disiplin betyr for kristen oppdragelse, kan vi se på tre ulike muligheter:


1.Når vi verken har disiplin eller retning vil barna våre visne åndelig. Dette skjer når vi er slappe med å «vanne» deres åndelige liv (mangler disiplin), og når vi ikke vet hva de trenger for å blomstre (mangler retning). Det er en felle det er enkelt å gå i når vi har det travelt. Vår åndelige opplæring ender opp med en bordbønn nå og da, en slapp holdning til å gå i kirken og tilfeldige referanser til Bibelen strødd her og der (spesielt ved dårlig oppførsel). Hvis skyldfølelsen tar oss, «drukner» vi kanskje barna i masse kristne aktiviteter eller andaktsstunder en periode, men for mange barn blir dette altfor lite altfor sent.

2.Når vi har disiplin, men mangler retning, gjør vi en skikkelig innsats, men gir ikke nødvendigvis barna våre det de trenger mest. Det var dette problemet jeg hadde da jeg trofast vannet plantene mine hver dag, og ikke skjønte at det også var mange andre faktorer som bidro til vekst. Til tross for mine gode hensikter fikk ikke plantene det de trengte for å vokse og overleve. På samme måte har noen foreldre en bevisst holdning til barnas åndelige utvikling, men de har ikke kunnskap om de mange «ingrediensene» en sterk tro består av, eller hvilke «miljøfaktorer» som er mest utfordrende i dag. Forskning har gjentatte ganger vist at minst 60 prosent av barn fra kristne hjem vender troen ryggen tidlig i tjueårene.1 Mange velmenende kristne foreldres innsats resulterer altså ikke i blomstrende åndelig liv for deres voksne barn. Disiplin uten retning kan være farlig.

3.Når vi har disiplin og retning, er vi trygge. Vi vet at vi gjør det vi skal for å hjelpe barna våre med å utvikle en tro som stikker dypt. Vi setter av tid hver uke for at familien kan vokse åndelig sammen, og vever troen inn i dagliglivet basert på kunnskap om hva barna trenger. Vi vet at vi aldri vil bli perfekte foreldre, og at Gud er suveren, men vi kan hvile i vissheten om at vi etter beste evne er trofaste mot vårt kall.



Jeg tror det er nokså innlysende hvilken av disse tre tilnærmingene som er best for hjemmet vårt.

Denne boken vil hjelpe deg med å komme dit.

Den vil ikke gi deg disiplin – du er den eneste som kan prioritere dine barns åndelige utvikling – men den vil gi deg retning.

Hva slags retning?

Da jeg opprettet min blogg for kristne foreldre, NatashaCrain.com, i 2011, var jeg en disiplin uten retning-mor. Jeg ønsket å oppdra de små barna mine i et hjem med Jesus i sentrum, men jeg var ikke sikker på hvordan jeg skulle gjøre det. Jeg startet bloggen i håp om å komme i kontakt med likesinnede foreldre for å utveksle tanker og tips om hvordan vi kan bevare barna i troen.

Men etter hvert som jeg fikk flere lesere, og folk begynte å dele artiklene mine med venner på nettet, skjedde det noe uventet: Det kom en strøm av utfordrende kommentarer fra folk som var skeptiske til kristendommen – kommentarer jeg ikke ante hvordan jeg skulle besvare.

Jeg fikk spørsmål om hvordan jeg kunne vite at Gud fantes.

Om forholdet mellom vitenskapen og Bibelen.

Om Guds handlinger i Det gamle testamentet.

Om det var mulig å tro på mirakler.

Om all ondskapen og lidelsen som finnes i verden.

Om motsigelser i evangeliene.

Om helvete virkelig finnes.

Om alt mulig du kan forestille deg.

Selv om jeg hadde vært kristen hele livet, og selv om jeg hadde tilbrakt hundrevis av timer i kirken og på søndagsskolen, var jeg ikke forberedt på dette stormangrepet. Jeg innså at mine barn vokste opp i en helt annerledes verden enn den jeg selv vokste opp i. Å lære dem om kristendommen ville ikke bli så enkelt som å gi dem «jord, frø og vann». Barna mine ville trenge langt mer fra meg, og jeg måtte finne ut hva det var.

Det var på tide å bli en bedre åndelig gartner.

Jeg begynte å studere kristen apologetikk – å forklare og forsvare den kristne troen – og etter hvert ble nettsiden min et sted der jeg prøver å utruste andre foreldre med slik kunnskap. Dette har blitt noe jeg virkelig brenner for, og i dag har bloggen min over 250 000 lesere i året.

Så fikk jeg muligheten til å skrive en bok om apologetikk rettet mot foreldre: Keeping Your Kids on God’s Side: 40 Conversations to Help Them Build a Lasting Faith.2 Den inneholder samtaler om viktige temaer som Gud, sannhet og verdensbilder, Jesus, Bibelen og vitenskap. For å følge opp den boken, ønsket jeg å skrive bøker som dykker dypere i hvert av disse store emnene og tar for seg mange flere spørsmål enn det er plass til i en bok som dekker flere områder.

Det er her Hvordan snakke med barna om Gud kommer inn. Denne boken er en ressurs for kristne foreldre om tretti av de viktigste emnene barn trenger å kjenne til om Gud, med tanke på utfordringene vi møter i vår sekulære verden. Her vil du finne retningen for tretti viktige samtaler som barna dine vil ha glede av et helt liv.

Hvordan bruke denne boken

Først og fremst er Hvordan snakke med barna om Gud skrevet for å utruste deg, den voksne, med kunnskapen du trenger for å ha disse samtalene med barna dine. Med andre ord: Ikke gi boken rett til barna dine – den er ikke skrevet for dem! Dette er din guide.

Når det er sagt, kan det oppleves litt utfordrende å finne ut hvordan du skal snakke med barn om vanskelige emner, enda du har et godt grep om innholdet selv. Det hjelper å vite hvordan du kan dele opp innholdet i passelige biter så samtalen alltid holder seg til de viktigste punktene. Derfor finner du Veiledning til samtale på slutten av hvert kapittel.

Hver Veiledning til samtale har tre deler, tre overskrifter: Få i gang samtalen, Ta samtalen videre og Praktiser det dere har snakket om.

I Få i gang samtalen finner du ett eller to spørsmål ment for å hjelpe barna dine i gang med å tenke på det aktuelle emnet. Motstå fristelsen til å dumpe et helt kapittel med kunnskap i fanget på dem. Lytt heller til barnas svar, og still oppfølgingsspørsmål for å forstå mer av hva de tenker.

I Ta samtalen videre finner du to eller flere spørsmål som hjelper deg med å plukke ut de viktigste ideene i kapittelet. Disse spørsmålene dekker ikke alle detaljene, men de gir deg muligheten til å belyse de viktigste punktene – og så er det opp til deg hvilken retning samtalen skal ta. De fleste spørsmålene har også tips til videre samtale.

I Praktiser det dere har snakket om finner du et sitat fra en som er skeptisk til kristendommen når det gjelder det aktuelle emnet. De fleste sitatene er hentet fra samtaler mellom kristne og skeptikere på nettet. Det er nettopp slike kommentarer barna dine kommer til å møte senere i livet. Etter at dere har lest sitatet sammen, kan du be barna om å respondere ut fra det de har lært i kapittelet. Ikke hopp over dette punktet, uansett hvor gamle barna dine er. Hvis du hjelper barna dine med å praktisere det de har lært, ved å svare på disse innvendingene, er jeg overbevist om at dette vil bli en av de mest verdifulle delene av boken for deg.

Er du klar for å bli en bedre gartner og hjelpe barna dine med å blomstre åndelig? «Plant» deg i en behagelig stol, så kaster vi oss uti det.


Del 1
GUDS EKSISTENS


Overblikk

For et par år siden ble mannen min og jeg og noen andre ferske foreldrepar ved den kristne skolen til barna våre, invitert til et middagsselskap. Etter at vi hadde kommet oss gjennom forretten og den obligatoriske småpraten, begynte vi å snakke om tro. En av mødrene bekjente at selv om hun elsket Herren, syntes hun det var vanskelig å dele troen med sønnen sin – så derfor hadde hun sendt ham på en kristen skole, der andre forhåpentligvis ville gjøre en «bedre jobb».

En annen mor svarte: «Vel, jeg er ikke så bekymret for det. Jeg sier bare til datteren min at å tro på Gud er som å tro på julenissen. Noen tror, og noen tror ikke. Det handler om tro.»

Jeg kikket bort på moren som sa dette, klar til å le med henne ved tanken på å sette Gud og julenissen i samme bås.

Men hun smilte ikke.

Hun hadde bare delt det hun oppriktig trodde var en god innfallsvinkel for å forklare troen på Guds eksistens til datteren sin, og andre foreldre rundt bordet nikket samtykkende. Jeg fortsatte å pirke i salaten min mens jeg tenkte på hvor irriterende jeg ville bli oppfattet som, hvis jeg foreslo at vi definerte den bibelske oppfatningen av tro og så på forskjellen mellom å tro på julenissen og å tro på Gud. Jeg konkluderte med at jeg ikke ville ødelegge den gode stemningen, så jeg bare spiste videre i stedet for å si noe – noe jeg fremdeles angrer på.

Hvis en ateist hadde hørt samtalen i dette middagsselskapet, ville hun riktig kost seg da venninnen min sammenlignet Gud og julenissen, for det er akkurat sånn ateister vil at vi skal tenke:

Gud og julenissen er to størrelser som ikke kan bevises på noen som helst måte.

Gud og julenissen er barnslige oppfatninger folk burde vokse ut av når de forstår at det ikke finnes noen bevis som kan underbygge troen på dem.

Filosofen Daniel Dennett er en av mange ateister som har trukket denne sammenligningen. Han sier: «Den snille guden som kjærlig skapte hver og en av oss, og som strødde blinkende stjerner utover himmelen for at vi skulle fryde oss over dem – den guden er en barndomsmyte på lik linje med julenissen. Det er ikke noe en sunn og fornuftig voksen kan ta bokstavelig.»3

Det fine med dette er at ateister snakker om Guds eksistens (eller manglende eksistens) på konkrete, forutsigbare måter. Det betyr at vi har et utgangspunkt når vi skal forberede barna våre. Vi trenger ikke å famle rundt i blinde, i håp om at det vi har lært barna våre om Guds eksistens, vil være godt nok til å rotfeste dem i troen. Faktum er at hvis vi bare famler rundt og snakker om Gud på den måten vi er mest komfortable med – som å sammenligne Gud med julenissen – kan vi ubevisst gjøre barna våre åndelig forsvarsløse.

Siden vi vet at ateister hele tiden hevder at det ikke finnes noen bevis for Gud, må vi oppdra barn som forstår nøyaktig hva dette betyr, og lære dem å tenke kritisk om slike påstander. Del 1 av denne boken er lagd for å hjelpe deg med nettopp dette. I disse kapitlene skal vi utforske bevisene for Guds eksistens i naturen og se hva det betyr for skeptikernes påstander.

Hvis det er nytt for deg å tenke på Guds eksistens på denne måten, ikke vær redd. Mens de fleste kristne er vant til å snakke om Guds eksistens ut fra sine personlige erfaringer, er det få som har studert de objektive bevisene på Guds eksistens i naturen. Det er imidlertid viktig å forstå disse menneske-uavhengige bevisene fordi folk kan ha motstridende personlige erfaringer. Ateister kan for eksempel tro at Gud ikke eksisterer ut fra sine erfaringer. Ved å lære barna våre om de objektive bevisene for Guds eksistens i naturen, forbereder vi dem på en verden som vil de skal tro at deres personlige erfaringer med Gud ikke er mer substansielle enn et barns personlige «erfaringer» med julenissen. Verden vil vi skal tenke at på samme måte som det ikke finnes bevis for julenissen på Nordpolen, finnes det heller ikke bevis for Gud.

Tre nøkler til gode samtaler om Guds eksistens


1.Innled disse samtalene med å forklare hvorfor det er så viktig å lære om bevisene vi har i naturen for at Gud eksisterer. De fleste barn vet at de kan lære om Gud fra Bibelen og fra egne erfaringer, men i likhet med de fleste voksne, har de sannsynligvis aldri hatt mulighet til å utforske naturens bevis for Guds eksistens. For å få et barn til å begynne å tenke på temaene i del 1, spør: «Hvordan vet du at Gud finnes?» Husk å understreke at personlig erfaring er viktig for alle kristne, men forklar hvorfor det også er viktig å forstå de objektive bevisene Gud har gitt oss i naturen.

2.Forklar begreper. En nyansert betydning av ulike ord er viktig for disse samtalene, så sørg for å begynne med å forklare hva de betyr (og husk at yngre barn kanskje aldri har hørt disse ordene før). Nøkkelbegreper i denne delen er ateist, agnostiker, skeptiker og teist. En ateist, slik vi skal bruke ordet, er en som tror at det ikke finnes en Gud.4 En agnostiker er en som tror at ingenting er kjent eller mulig å vite om Guds eksistens eller karakter. En skeptiker er en større kategori som rommer alle som avviser kristendommens påstander (legg merke til at skepsis generelt kan ha mange betydninger, men dette er betydningen jeg bruker her). En teist er en som tror på en Gud som handler innenfor sitt skaperverk (jødedommen, kristendommen og islam er for eksempel alle teistiske religioner).

3.Hjelp barn med å huske bevisene ved å lære dem å memorere de «tre store» spørsmålene i kapittel 2, 3 og 4: Hvor kom universet fra? Hvor kom livet fra? Hvor kom moralforståelsen vår fra? Mange andre temaer kunne vært diskutert med hensyn til bevisene for Guds eksistens, men dette er tre av de viktigste og hyppigst debatterte i dag. Selv om barn ikke husker alle detaljene i disse kapitlene, kan spørsmålene i seg selv senere fungere som et «mentalt register» for sentrale begreper.




1. Hva kan vi lære om Gud av naturen?

En ettermiddag kom de tre barna mine løpende inn i huset. Femåringen viste meg stolt en diger Spiderman-sprettball som hadde funnet veien til hagen vår.

«Mamma, se! Vi har fått en ny ball! Den bare lå borte ved grillen!»

Jeg kan forsikre deg om at vi har mange baller rundt omkring i hagen. Men at det plutselig hadde dukket opp en ny, var veldig spennende.

«Det er sikkert Mason sin. Bare kast den tilbake over gjerdet», sa jeg. Mason var nabogutten.

«Men mamma», prøvde datteren min seg, «vi vet ikke at den er hans, så vi kan ikke bare gi den til ham. Den kan jo være hvem som helst sin.»

Teknisk sett hadde datteren min rett; vi visste ikke helt sikkert at den var hans. Med mindre han dukket opp og beviste at han var eieren, kunne vi ikke være sikre. Men jeg utfordret likevel logikken hennes.

«Du har rett. Vi vet ikke at den tilhører ham. Det finnes millioner av mulige forklaringer på hvordan den havnet her. Jeg hørte at de andre naboene hadde besøk av noen barn i helga. Kanskje den tilhører dem? Eller kanskje vinden blåste den hit fra et hus som ligger lenger unna? Eller kanskje den falt ut av et fly, eller et romvesen la den her – eller kanskje den bare ble til helt av seg selv, poff?»

Barna mine så på meg uten å trekke på smilebåndet, de bare ventet utålmodig på poenget de visste nærmet seg.

«Selv om det finnes drøssevis av ulike steder ballen kan ha kommet fra, er det klart mest sannsynlige stedet huset til Mason. Han er den eneste nabogutten som ofte leker i hagen, vi vet at han elsker Spiderman og det har kommet baller fra hagen hans over i vår hage før. Kast den tilbake.»

Dermed kastet de ballen over gjerdet og kunngjorde at de kjedet seg. (Uten denne spennende, nye ballen var det selvsagt ikke noe å finne på.)

I likhet med Spiderman-sprettballen, kunngjør ikke universet klart og tydelig hvor det kom fra, hvorfor det er her og hva vi skal gjøre med det. Men det betyr ikke at vi ikke kan evaluere all informasjonen som finnes i naturen, og trekke rimelig sikre konklusjoner om disse tingene.

I dette og de fem neste kapitlene skal vi se på universet, livet og vår medfødte kunnskap om moral – de «ukjente ballene» i vår hage – for å oppdage hvordan naturen på mektig vis peker i retning av Guds eksistens. Men før vi kommer så langt, er vi nødt til å vite hva disse bevisene kan og ikke kan fortelle oss. Det er tema for første kapittel.

Generell åpenbaring: Guds «ord» i naturen

Som kristne tror vi at Gud har åpenbart seg gjennom å inspirere Bibelens forfattere. Ja, Bibelen er vår største kilde til kunnskap om ham. Men kristne glemmer ofte muligheten for å se den naturlige verden som en annen viktig kilde der Gud kan tale sitt ord til oss.

Kunnskapen om Gud som vi får gjennom å observere naturen, kalles «generell åpenbaring». Salme 19,1–2 sier: «Himmelen kunngjør Guds ære, hvelvingen forteller hva hans hender har gjort. Dagen lar sin tale strømme til dag, natt gir sin kunnskap til natt.» Apostelen Paulus sier at det ikke finnes noen unnskyldning for ikke å tro på Gud, siden han så tydelig har åpenbart seg i naturen:


Guds vrede åpenbares fra himmelen over all ugudelighet og urett hos mennesker som holder sannheten nede i urett. For det en kan vite om Gud, ligger åpent foran dem; Gud har selv lagt det åpent fram. Hans usynlige vesen, både hans evige kraft og hans guddommelighet, har de fra verdens skapelse av kunnet se og erkjenne av hans gjerninger. Derfor har de ingen unnskyldning. (Rom 1,18–20)



Paulus fortsetter med å si at Gud også har gitt menneskene en iboende kunnskap om rett og galt – samvittigheten:


For når hedninger som ikke har loven, av naturen gjør det den sier, er de sin egen lov, enda de ikke har loven. De viser med dette at lovens krav står skrevet i hjertet deres. Om det vitner også samvittigheten deres, når tankene deres anklager eller forsvarer dem. Dette skal bli klart den dagen Gud ved Jesus Kristus dømmer det skjulte i menneskene, slik jeg har forkynt i mitt evangelium. (Rom 2,14–16)



Bibelen sier klart at Gud har åpenbart seg i den naturlige verden, og at vi skal forvente å finne bevis for ham der. Men hva er det mulig å lære av naturen, helt konkret?

Hva naturen åpenbarer om Gud

Når vi gransker den naturlige verden, ser vi at det er god grunn til å tro at Gud finnes. Når vi skal se nærmere på universets opprinnelse, i kapittel 2, vil vi oppdage at vitenskapen finner at universet har en begynnelse. Det har ikke alltid vært her. Men ting dukker ikke bare plutselig opp helt av seg selv. Noe eller noen gir dem eksistens. Dette noe eller denne noen som sto bak universet, må ha vært overnaturlig – hinsides naturen – siden det skapte og forårsaket naturen. Derfor må denne overnaturlige kraften eller personen (blant annet) være romløs, tidløs, immateriell og uten opphav. En slik beskrivelse stemmer helt med det kristne gudsbildet.

På lignende vis skal vi, i kapittel 3, se at bevis fra fysikk og biologi i overveldende grad peker mot konklusjonen at livet er et produkt av en målbevisst intelligens. Videre, i kapittel 4, skal vi lære hvordan vår iboende moralforståelse peker mot en giver av morallover med myndighet over våre liv. Naturen forteller oss ikke alt Bibelen forteller oss om Gud, men den gir oss god grunn til å tro at et vesen som stemmer med det vi kaller Gud, finnes. I en sekulær verden som er rask til å avvise Bibelen uten å betrakte saken særlig nøye, kan bevisene for Guds eksistens i naturen være noe som åpner døra på gløtt for en samtale om kristendommen med ikke-troende. Og for kristne kan disse bevisene styrke troen.

Det fører oss over til følgende viktige spørsmål: Hvis bevisene vi skal se på, er så overbevisende, hvorfor godtar ikke alle at de peker på Gud?

Hvorfor mennesker er uenige om gudsbevisene i naturen

Om du spør ateister hvor mye bevis som finnes for Gud i verden, vil de sannsynligvis si at det ikke finnes noe bevis for Guds eksistens. Men om du stiller kristne det samme spørsmålet, vil de sannsynligvis svare at det finnes mange bevis for Guds eksistens.

Hva er det som foregår her? Hvordan kan folk trekke så enormt ulike konklusjoner? For å svare på det, må vi skjønne fire viktige punkter om bevismateriale som bokstavelig talt ikke kan snakke for seg.


1.Bevis er en rekke fakta som krever menneskers tolkning. Bevisene i seg selv sier ingenting. Alle må tolkes. Tenk på Spidermanballen i hagen min. Selve ballen kunne ikke si noe. Det var barna mine og jeg som fant forklaringen på at den lå der. Vi så alle på samme bevis – ballen – men trakk forskjellige konklusjoner ut fra våre ulike antagelser, den tilgjengelige informasjonen, våre livsholdninger og våre egne motiver. Av lignende grunner ser mennesker på bevisene i den naturlige verden og ender uunngåelig opp med ulike konklusjoner. Det gjør ikke bevisene noe mindre verdifulle for vår vurdering. Dette er tilfellet med alt bevismateriale.

2.Siden bevis krever menneskelig tolkning, vil det alltid finnes mange mulige forklaringer. En ateist sa til meg en gang at han ikke var særlig imponert over de «angivelige bevisene for Gud», fordi det finnes så mange mulige naturalistiske (uten Gud) forklaringer på det vi ser i verden. Men det er en dårlig grunn til å avvise hvilken som helst av disse forklaringene. Jeg brukte et romvesen som en mulig forklaring på ballen i hagen vår, men det gjorde det ikke noe mindre sannsynlig at ballen tilhørte Mason. Det relevante spørsmålet er ikke hvor mange mulige forklaringer som finnes, men heller hvilken som er den mest sannsynlige forklaringen på beviset.

3.Om vi utelukker visse mulige forklaringer før vi har vurdert bevisene, vil vi aldri kunne konkludere med at bevisene peker mot disse forklaringene. Mange mennesker går ut fra at Gud ikke finnes, og vil bare vurdere naturalistiske forklaringer på det de ser i universet. Men om vi utelukker Gud før vi har vurdert beviset, vil vi selvsagt konkludere med at ingen bevis peker på Gud! Det ville vært som at jeg sa til barna mine at ballen ikke kunne tilhørt Mason fordi … de vet at den aldri kunne tilhørt Mason, uansett bevis.

4.Den beste forklaringen på en rekke bevis kan ofte diskuteres og er sjelden entydig. Det er lett å utelukke visse mulige forklaringer på bevis når vi har bestemt oss for at det er lite sannsynlig at de kan forklare det vi ser. Det ville for eksempel ikke vært vanskelig å trekke konklusjonen at ballen nesten helt sikkert ikke ble sluppet ned i hagen fra et fly. Men hva om vi hadde to naboer med små barn som ofte lekte i hagen sin med baller? Vi kunne fremdeles hatt større grunn til å tro at ballen tilhørte Mason, men den konklusjonen ville vært langt mindre sikker. Når vi studerer den naturlige verden, er de mulige forklaringene på bevis langt mer komplekse, og det er ofte ikke så lett å avgjøre hva som er mer eller mindre sannsynlig. Vi kan lande på den beste forklaringen, men selv den beste forklaringen er ikke alltid helt sikker.



Med dette i bakhodet er vi nå klare til å gå løs på selve bevismaterialet. Vi skal begynne i neste kapittel, med universets opprinnelse.

HOVEDPUNKTER


•Selv om Gud åpenbarer seg aller mest i Bibelen, har han også åpenbart seg i naturen (vi kaller det «generell åpenbaring»).

•Bevis fra naturen – som universet, livet og vår iboende moralkunnskap – gir oss god grunn til å tro at det finnes et vesen som er sammenfallende med det vi kaller Gud.

•Det er fire viktige grunner til at ikke alle er enige om at bevisene vi finner i naturen, peker på Gud:




1.Bevis er en rekke fakta som krever menneskelig tolkning.

2.Siden bevis krever menneskelig tolkning, vil det alltid finnes mange mulige forklaringer.

3.Om vi utelukker visse mulige forklaringer før vi har vurdert bevisene, vil vi aldri kunne konkludere med at bevisene peker mot disse forklaringene.

4.Den beste forklaringen på en rekke bevis kan ofte diskuteres og er sjelden entydig.



VEILEDNING TIL SAMTALE

Få i gang samtalen


•Forestill deg at du vokste opp uten å lære om noe som står i Bibelen. Hva, om noe, tror du at du kunne lært om Gud ved å se på verden omkring deg?



Ta samtalen videre


•Les Salme 19,1–2, Romerne 1,18–20 og Romerne 2,14–16. Hva sier hver av tekstene at den naturlige verden kan fortelle oss om Gud? (Sørg for å bruke begrepet «generell åpenbaring».)

•Det meste av det vi vet om Gud, kommer fra Bibelen, men som vi nettopp har sett, gir også naturen oss mange gode grunner til å tro at Gud finnes. Hvorfor tror du det er viktig med bevis på Guds eksistens utenfor Bibelen og våre personlige erfaringer – for både kristne og ikke-kristne? (Det gjør kristne tryggere i troen og kan åpne døra til en samtale med dem som avviser at Bibelen er sann.)

•(Del historien om ballen fra begynnelsen av dette kapittelet.) I likhet med moren og barnet i denne historien, kan folk trekke veldig ulike konklusjoner om betydningen av bevismateriale, avhengig av deres antakelser, livserfaringer og motiver. På hvilke måter kan disse tingene påvirke om folk tror at bevis i den naturlige verden peker på Gud? (Snakk sammen om barnets svar, og gå deretter gjennom de fire grunnene til at folk tenker ulikt om bevismateriale.)



Praktiser det dere har snakket om


•Ateist-forfatteren Dan Barker sier: «Jeg er ateist fordi det ikke finnes noe bevis for Guds eksistens. Det burde være alt jeg trenger å si om den saken: ingen bevis, ingen tro.»5 Ut fra det du har lært i dette kapittelet: Når noen sier at det ikke finnes noe bevis for Gud (eller noe annet), hva kan du spørre om for å klargjøre hva personen mener?




NOTER

Alle nettsider er siste gang sjekket 01.03.2017.

Innledning

1J. Warner Wallace har lagd en utmerket oppsummering av mange undersøkelser om dette emnet: «Are Young People Really Leaving Christianity?», Cold-Case Christianity, oppdatert 8. januar 2017, coldcasechristianity.com/2016/are-young-people-really-leaving-christianity/.

2Natasha Crain: Keeping Your Kids on God’s Side: 40 Conversations to Help Them Build a Lasting Faith (Eugene, OR: Harvest House, 2016).

DEL 1: Hva kan vi lære om Gud av naturen?

3Daniel Dennett: Darwin’s Dangerous Idea: Evolution and the Meanings of Life (New York: Simon & Schuster, 1996), s. 18.

4Ateister definerer ateisme på ulike måter. Noen foretrekker å si at ateisme bare er en manglende tro på Gud, i motsetning til tro på at det ikke finnes en Gud. (Vi skal se på årsaken til denne skjelningen i kapittel 19.) Når jeg bruker ordet «ateist» i denne boken, tenker jeg på dem som tror at det ikke finnes en Gud. I min personlige erfaring har overvekten av ateister er sterk overbevisning om at det ikke finnes en Gud, de mangler ikke bare troen på guddommer.

Kapittel 1:

5Dan Barker: Losing Faith in Faith (Madison, WI: FFRF, 1992), s. 87.

